ગિલ્લી-દંડાની રમત તો પહેલાંથી જ ખૂબ લોકપ્રિય હતી. પરંતુ હવે ભાગ્યે જ રમાતી જોવા મળે છે. આ રમતમાં એક દોઢ ફૂટનો લાકડાનો દંડો ને એક નાના લાકડાની ગિલ્લી કે જે ત્રણ કે ચાર ઇંચની હોય તેની બંને બાજુ અણી કાઢેલી હોય. પછી માટીમાં એક નાનકડો ખાડો ખોદવાનો જેમાં ગિલ્લી મૂકી શકાય. બાદમાં દંડાથી ગિલ્લીને ઉછાળીને મારવાનું. એક બાળક દાવ લે ને બીજાં બધાં બાળકો ફિલ્ડિંગ ભરે એટલે કે ગિલ્લીને કેચ કરવા ઊભા રહે. કેચ થાય તો આઉટ નહીં તો દાવ લેનાર બાળક ગિલ્લી જ્યાં પડી હોય તેટલા રન માગે. ફિલ્ડિંગ ભરનારને લાગે કે ગિલ્લીના માપથી ખાડા સુધી જેટલા રન માગ્યા છે તે થઈ જશે તો ગિલ્લી પરત આપી દાવ લેનાર ફરી વાર રમત ચાલુ રાખે. પરંતુ જો ફિલ્ડિંગ ભરનારને લાગે કે માગેલા રન ખાડા સુધી નહીં થાય તો તે ગિલ્લીથી ખાડા સુધી ગિલ્લીથી રન માપવાનું શરૂ કરે છે. જો માગેલા રન ખાડા સુધી ન થાય તો દાવ લેનાર આઉટ થાય છે. બાળકોને આ રમત રમવાની ખૂબ જ મજા આવશે.